- Poslanica Rimljanima
- <
- 10
- >

10
1 Draga braćo, želja je mojega srca i moja molitva Bogu da se svi Židovi spase. 2 Svjedok sam njihova revnovanja za Boga, ali ono se ne temelji na pravom razumijevanju 3 jer ne shvaćaju na koji način Bog opravdava ljude. Umjesto toga drže se vlastitih običaja i nastoje se pred Bogom opravdati vršeći Zakon—te se tako odbijaju podložiti Božjoj volji. 4 Jer Krist je u potpunosti ispunio svrhu Zakona. Tko vjeruje u njega, opravdan je pred Bogom.
Spasenje je za svakoga
5 O pravednosti koja dolazi po Zakonu Mojsije piše: “Tko je vrši, u njoj će naći život.”*Levitski zakonik 18:5.
6 A o pravednosti koja dolazi po vjeri kaže: “Nemoj se u srcu upitati: ‘Tko će uzići na nebo’ ” (da dovede Krista), 7 “niti: ‘Tko će sići u bezdan’ ” (da dovede Krista od mrtvih)?†Ponovljeni zakon 30:12-14. 8 Što to zapravo znači?
“Riječ je sasvim blizu tebe,
u tvojim ustima i u tvojem srcu.”
To je riječ vjere koju propovijedamo.
9 Jer ako ustima priznaješ da je Isus Krist Gospodin i ako u srcu vjeruješ da ga je Bog uskrisio od mrtvih, bit ćeš spašen. 10 Naime, vjera u srcu nas opravdava, a priznanje usnama spašava. 11 Jer u Svetome pismu piše: “Tko u njega vjeruje, neće se postidjeti.” 12 To vrijedi za Židove, kao i za ostale ljude: svi imaju istoga Gospodina, koji izobilno daje svoja bogatstva svima koji ga zazivaju. 13 Jer “Tko god zazove ime Gospodnje, bit će spašen.”‡Joel 3:5.
14 Ali kako će ga zazvati da ih spasi ako u njega ne vjeruju? A kako će u njega vjerovati ako nikada nisu za njega čuli? A kako će čuti za njega ako im nitko o njemu ne propovijeda? 15 A kako će im tko propovijedati ako nije poslan da propovijeda? O tomu Sveto pismo kaže:
“Kako su divne noge onih
koji donose Radosnu vijest!”§Izaija 52:7.
16 Ali svatko tko čuje Radosnu vijest neće ju i prihvatiti. Izaija je o tome rekao: “Gospodine, tko je povjerovao našoj poruci?”*Izaija 53:1. 17 Vjera dakle dolazi upravo slušanjem Radosne vijesti o Kristu.
18 Ali što je sa Židovima? Jesu li oni zapravo čuli tu poruku? Jesu:
“Poruka o Božjemu stvaranju
raširila se po svoj zemlji,
a njezine riječi sežu do kraja svijeta.”†Psalam 19:5.
19 Ali, ja pitam: Jesu li Izraelci zaista razumjeli? Jesu, jer je još u Mojsijevo vrijeme Bog rekao:
“Učinit ću vas ljubomornima
blagoslivljajući druge narode.
Razgnjevit ću vas blagoslivljajući
nerazumne pogane.”
20 Poslije je Izaija u Božje ime hrabro rekao:
“Našli su me oni
koji me nisu tražili.
Objavio sam se onima
koji me to nisu molili.”‡Izaija 65:1.
21 A za Izrael je Bog rekao:
“Svagda sam pružao ruke
nepokornom i buntovnom narodu.”§Izaija 65:2.

- Poslanica Rimljanima
- <
- 10
- >

*10:5 Levitski zakonik 18:5.

†10:7 Ponovljeni zakon 30:12-14.

‡10:13 Joel 3:5.

§10:15 Izaija 52:7.

*10:16 Izaija 53:1.

†10:18 Psalam 19:5.

‡10:20 Izaija 65:1.

§10:21 Izaija 65:2.

© 1982, 1992, 2000 Biblica